b'\n_START_ARTICLE_\nGerard Debreu\n_START_SECTION_\nBiografija\n_START_PARAGRAPH_\n\xc5\xbderaro Debre t\xc4\x97vas ir senelis buvo \xc5\xbeym\xc5\xabs Kal\xc4\x97 verslininkai. 1944\xc2\xa0m. \xc5\xbderaras Debre baig\xc4\x97 Pary\xc5\xbeiaus auk\xc5\xa1t\xc4\x85j\xc4\x85 normalin\xc4\x99 mokykl\xc4\x85 (\xc3\x89cole Normale Sup\xc3\xa9rieure), 1946\xc2\xa0m. Pary\xc5\xbeiaus universitet\xc4\x85._NEWLINE_1946\xe2\x80\x931948\xc2\xa0m. Nacionalinio mokslini\xc5\xb3 tyrim\xc5\xb3 centro asistentas. 1949\xe2\x80\x931950\xc2\xa0m. su Rokfelerio stipendija sta\xc5\xbeavosi Upsaloje ir Osle. Nuo 1950\xe2\x80\x931955\xc2\xa0m. \xc4\x8cikagos universiteto, 1955\xe2\x80\x931961\xc2\xa0m. ir 1976\xc2\xa0m. Jeilio universiteto, 1962\xe2\x80\x931971\xc2\xa0m. Kalifornijos universiteto, 1971\xe2\x80\x931972\xc2\xa0m. ir 1980\xc2\xa0m. Luvaino, 1973\xc2\xa0m. Kanterberio universiteto, 1998\xe2\x80\x932000\xc2\xa0m. Pary\xc5\xbeiaus universiteto d\xc4\x97stytojas, nuo 1962\xc2\xa0m. profesorius._NEWLINE_1969\xe2\x80\x931971\xc2\xa0m. Pranc\xc5\xabzijos ekonometrijos draugijos viceprezidentas ir prezidentas. Nuo 1984\xc2\xa0m. Amerikos filosof\xc5\xb3 draugijos narys. Nuo 1990\xc2\xa0m. Amerikos ekonomikos asociacijos prezidentas._NEWLINE_Gerard Debreu palaidotas Pary\xc5\xbeiaus Per La\xc5\xa1ezo kapin\xc4\x97se.\n_START_SECTION_\nVeikla\n_START_PARAGRAPH_\n1954\xc2\xa0m. veikale, para\xc5\xa1ytame kartu su Kenetu Arou \xe2\x80\x9ePusiausvyros egzistavimas konkurencin\xc4\x97je ekonomikoje\xe2\x80\x9c (Existence of an Equilibrium for a Competitive Economy), \xc4\xafrod\xc4\x97, kad egzistuoja rinkos pusiausvyr\xc4\x85 sukurian\xc4\x8dios kainos. Nustat\xc4\x97, kokiomis s\xc4\x85lygomis garantuojamas alokacinis efektyvumas arba paskirstymo efektyvumas. \xc4\xaerod\xc4\x97, kad rinkos pusiausvyra gali b\xc5\xabti stabili ir didel\xc4\x97je ekonomikos sistemoje su daugybe rinkos dalyvi\xc5\xb3._NEWLINE_1959\xc2\xa0m. knygoje \xe2\x80\x9eVert\xc4\x97s teorija. Ekonomin\xc4\x97s pusiausvyros aksiomin\xc4\x97 analiz\xc4\x97\xe2\x80\x9c (Theory of Value. An Axiomatic Analysis of Economic Equilibrium) \xc4\xaf vien\xc4\x85 bendrosios pusiausvyros model\xc4\xaf sujung\xc4\x97 gamybos i\xc5\xa1d\xc4\x97stymo, kapitalo bei elgsenos neapibr\xc4\x97\xc5\xbetomis s\xc4\x85lygomis teorijas.\n_START_SECTION_\n\xc4\xaevertinimas\n_START_PARAGRAPH_\n1976\xc2\xa0m. jam \xc4\xafteiktas Pranc\xc5\xabzijos Garb\xc4\x97s legiono ordinas. 1983\xc2\xa0m. jo veikla \xc4\xafvertinta Nobelio ekonomikos premija.'